b'\n_START_ARTICLE_\nParlamentsvalget i Afghanistan 2005\n_START_PARAGRAPH_\nParlamentsvalget i Afghanistan 2005 blev afholdt den 18. september 2005. Et forel\xc3\xb8bigt resultat blev bekendtgjort 9. oktober samme \xc3\xa5r, men det endelige resultat blev p\xc3\xa5 grund af beskyldninger om valgsvindel f\xc3\xb8rst bekendtgjort 12. november. Den danske valgr\xc3\xa5dgiver Peter Erben var chef for valgafholdelsen, udsendt af FN.\n_START_SECTION_\nValgets resultat\n_START_PARAGRAPH_\nTidligere krigsherrer og deres f\xc3\xb8lgere vandt flertallet af s\xc3\xa6der i det 249 mand store "Folkets hus" og i provinsr\xc3\xa5dene, der v\xc3\xa6lger medlemmerne af de "\xc3\x86ldstes hus"; de to huse udg\xc3\xb8r tilsammen Nationalforsamlingen i Afghanistan. Kvinder blev valgt til 28\xc2\xa0% af pladserne, hvilket var over de 25\xc2\xa0%, som var garanteret med grundloven fra 2004.\n_START_SECTION_\nValgdeltagelse\n_START_PARAGRAPH_\nValgdeltagelsen var estimeret til omkring 50\xc2\xa0%, hvilket var markant lavere end ved pr\xc3\xa6sidentvalget i 2004. \xc3\x85rsagen hertil menes at v\xc3\xa6re problemet for v\xc3\xa6lgerne med at genkende partier, s\xc3\xa5 de i mange tilf\xc3\xa6lde n\xc3\xa6rmest stemte i blinde. Valgdeltagelsen var h\xc3\xb8jest (omkring 60\xc2\xa0%) i de nordlige provinser, der er domineret af turkmenere, usbekere og tadsjikere. Overraskende nok fandt man en af de laveste andele af valgdeltagelse med 34\xc2\xa0% i hovedstaden Kabul.\n_START_SECTION_\nUregelm\xc3\xa6ssigheder ved valget\n_START_PARAGRAPH_\nVed valget anvendte man bl\xc3\xa6k til at markere, at en v\xc3\xa6lger havde afgivet sin stemme. Tanken var, at denne bl\xc3\xa6k ikke skulle kunne vaskes af, s\xc3\xa5 en v\xc3\xa6lger kunne komme til at stemme flere gange, men i 2009 n\xc3\xa6vnte USAs ambassad\xc3\xb8r i Afghanistan under valget, Robert E. Neumann, at det faktisk var muligt at fjerne bl\xc3\xa6kket igen, s\xc3\xa5 afgivning af flere stemmer var mulig. Den samme type bl\xc3\xa6k var brugt ved pr\xc3\xa6sidentvalget i 2004 samt ved parlamentsvalget i 2009.'